SKRIFTLIG FORESPØRGSEL E-1398/02

af Ria Oomen-Ruijten (PPE-DE) til Kommissionen

(15. maj 2002)

Om: Følgerne af prioner for folkesundheden

I en artikel i Journal of Biological Chemistry fra august 2001 står der, at prioner kan forekomme i urinen hos hamstre, kvæg og mennesker, som lider af TSE. De franske myndigheder har vedtaget at forsyne produkter, som er afledt af urin, med en advarsel for at undgå en overførsel heraf. Denne advarsel lyder som følger: Le risque de transmission d'agents infectieux ne peut être définitivement exclu lorsque sont administrés des médicaments préparés à partir de l'urine humaine. Ceci s'applique également à des agents pathogènes jusqu'ici inconnus.

I denne forbindelse bedes Kommissionen besvare følgende spørgsmål:

1. Kan Kommissionen oplyse, hvilke følger det vil få for befolkningens sundhedstilstand i Europa?

2. Hvorledes agter Kommissionen at overvåge denne situation?

3. Hvilke særlige foranstaltninger er der blevet truffet med henblik på at beskytte sundheden dels på nationalt plan og dels på fællesskabsplan?

4. Hvilke yderligere undersøgelser har Kommissionen gennemført for at få bekræftet resultaterne af denne undersøgelse, således som de er blevet beskrevet i ovennævnte artikel?

5. Kan Kommissionen meddele, hvilke følger det vil få for fødevarekæden eller lægemidler, som er afledt af urin?

6. Kommissionen bedes oplyse, om der er en forbindelse mellem resultaterne af ovennævnte undersøgelse og den advarsel, hvormed de franske myndigheder har forsynet de produkter, der er afledt af urin?

7. I bekræftende fald bedes Kommissionen redegøre for, hvorfor de samme produkter i andre medlemstater ikke er blevet forsynet med denne advarsel?

Svar afgivet på Kommissionens vegne af David Byrne

(3. juli 2002)

Kommissionen fører konstant tilsyn med alle nye videnskabelige beviser, der drejer sig om transmissibel spongiform encephalopati (TSE).

De nye resultater, der forelægges i den artikel i Journal of Biological Chemistry, som det ærede medlem henviser til(1) er allerede blevet undersøgt af Det Videnskabelige Styringsudvalg og dennes ad hoc-gruppe vedrørende TSE/bovin spongiform encephalopati (BSE), og de er blevet drøftet af Det Videnskabelige Styringsudvalg på mødet den 6. og 7. september 2001. Referatet af dette møde er offentliggjort på webstedet: http://europa.eu.int/comm/food/fs/sc/ssc/out233_en.pdf.

Udvalget er af den opfattelse, at forfatterne til dette videnskabelige papir måske har påpeget et vigtigt fænomen, men at deres arbejde skal yderligere fortsættes, og der skal foretages en uafhængig kontrol af flere omgange og i udvidet form af andre kvalificerede laboratorier, inden resultaterne kan anses for at være beviste, og der kan udarbejdes endelige konklusioner.

Forskningen i Shaked et als tese, der går ud på, at påvisning af UPrPSc kan anvendes til at diagnosticere prionsygdomme hos mennesker og dyr, gennemføres under Fællesskabets femte rammeprogram for forskning og teknologisk udvikling (FTU). Som følge af indkaldelsen af forslag til FTU-tiltag om TSE i programmet om livskvalitet (QoL-2001-TSE, frist: 18. oktober 2001), er to projekter i øjeblikket til forhandling, begge indeholdende elementer, der behandler disse resultater, og som sigter mod at udvikle diagnosen af prionsygdomme hos mennesker.

Det første omfatter en standardisering af påvisningen af abnorme PrP i urin gennem kapillar-elektroforese og western blotting. I den forbindelse skal der også indsamles stikprøver for andre med henblik på yderligere forskning. Det andet projekt har til formål at sammenligne følsomheden og særegenheden med hensyn til nye tests til påvisning af prioner, herunder påvisning af PrPSc i urin. Sidstnævnte projekt omfatter medlemmer af det team, der offentliggjorde ovennævnte artikel.

Det forventes, at begge projekter inden for de kommende tre år vil påbegynde indsamlingen af data, der bekræfter de resultater, som det ærede medlem henviser til.

I øjeblikket mener Det Videnskabelige Styringsudvalg, at det er for tidligt at revidere udvalgets holdninger, for så vidt angår sikkerheden med hensyn til menneskelige eller animalske væv eller produkter. Kommissionen vil dog i tæt samarbejde med de videnskabelige udvalg føre tilsyn med resultaterne af undersøgelserne om urinsygdomme i forbindelse med forskningen af Shaked et als resultater, og træffe de nødvendige foranstaltninger, så snart der fremkommer mere videnskabeligt baserede beviser.

(1) Shaked m.fl:A protease-resistant prion protein isoform is present in urine of animals and humans affected with prion diseases; JBC, Vol. 276, nr. 34, fra den 24. august 2001, ss. 31479-31482.